**Серафим Романович Кулачиков - Эллэй - норуоттар доҕордоһууларын тойуксута.**

Литературнай – музыкальнай композиция – дьүһүйүү

(Саха народнай суруйааччыта С.Р. Кулачиков – Эллэй 115 сааһыгар, 2019 сыл Саха сиригэр Сомоҕолоһуу сылыгар ананар)

|  |
| --- |
| Сыромятникова Октябрина Егоровна-Таатта улууһун “И.Н. Гуляев аатынан Туора – Күөл орто оскуолатын” алын сүһүөх кылааһын учуутала. |

**Сыала:** Серафим Романович Кулачиков - Эллэйолоҕун, “Бүлүүтээҕи Прометей”, “Серго Орджоникидзе”, “Грант Григорян”, “Дьоллоох – элбэх доҕордоох” айымньыларын дириҥэтэн үөрэтии, суруйааччы духовнай нэһилиэстибэтин кэнчээри ыччакка тиэрдии.

**Соруктара:**

1. Ааҕыллыбыт, үөрэтиллибит айымньылар нөҥүө төрөөбүт тыл ураты уран сүмэһинин, тардар алыптаах күүһүн арыйыы, өйгө-санааҕа иҥэрии, төрөөбүт тыл баайынан киэҥ туттуу иэйиитин уһугуннарыы.
2. Үөрэнээччилэр айар, дьон иннигэр толлубакка сатаан саҥарар, сценаҕа сөптөөхтүк тутта – хапта сылдьар сатабылларын сайыннарыы.
3. Үөрэнээччилэри патриотическай тыыҥҥа иитии.
4. Төрөппут, оҕо уонна учуутал алтыһыыларын тэрийии.

**Туттуллар тэрил**:

Серафим Романович Кулачиков, Н.Г. Чернышевскай, Серго Орджоникидзе, Грант Григорян портреттара; саха, нуучча, грузин, армян омуктарын народнай музыкалара.

**Хаамыыта**

(Армян, нуучча, саха, грузин омук көстүүмнээх паралар биир- биир национальнай үҥкүүлэрин толорон сценаҕа тахсан иһэллэр)

**Бастакы ааҕааччы:** Саха Республикатын народнай поэта Серафим Романович Кулачиков-Эллэй 1904 сыллаахха сэтинньи 29 кунугэр, улуу суруйааччылар уутуйан үөскээбит, тапталлаах Тааттабыт улууһугар Амма нэһилиэгэр төрөөбүтэ.

**Иккис ааҕааччы**: Эллэй саха поэзиятын Аан дойду, Сэбиэскэй Сойуус таһымыгар таһаарбыт хомоҕой тыллаах, саха - биир саамай талааннаах, улуу поэта.

***Сахалыы таҥастаах кыыс:***

Эллэй- интернационалист поэт. Араас омук бастыҥ дьонноро сыылкаҕа сылдьан, саха норуота батталтан тахсарыгар , өйө – санаата уһуктарыгар көмөлөспүттэрэ. Политсыылынай Николай Гаврилович Чернышевскайга анаан Эллэй Бүлүүтээҕи Прометей айымньыны суруйбута.

***Нууччалыы көстүүмнээх оҕолор:***

Поэт, этиий, ол ким этэй?

Былыргы муҥнаах үйэҕэ,

Буурҕалаах Бүлүү түгэҕэр

Муус түрмэлэммит Прометей?

Ол нуучча улуу ньургуна,

Революция буойуна.

Чернышевскай ас, чэй биэрбит

Былыр умнаһыкка,

Баар суох оҕотун эмтээбит

Быстар хамначчыкка...

Өрүүнэ тоҕустаах уолун

Сурукка үөрэппит,

«Саргыланыа саха да эрэйдээх,

Күнэ көстүө» - диэбит. (“Бүлүүтээҕи Прометей”)

***Сахалыы таҥастаах оҕолор:***

Омуктар доҕордоһууларыгар политсыылынай Серго Орджоникидзе5а Арастаал поэманы суруйбута. Орджоникидзе 1916 сылаахха Покровскайга сыылка5а олорон биэлсэринэн үлэлээбитэ. Кини оччотооҕу хараҥа үйэҕэ элбэх саха дьонун араас ыарыыттан быыһаабыт, саха сиригэр революционнай дьыаланы салайсыбыт, дьадаҥылар түмсүүлэрин тэрийбит умнуллубат үтүөлээх.

***Грузинскай көстүүмнээх оҕолор:***

Ол киэһэ, кырдьык,

Биэлсэрбит кээлтэ,

Уустаан – ураннаан,

Хаанынан устар

Тостубут сотом

Хардары барбыт

Уҥуоҕун тутан,

Угуттаан, сууйан,

Бааталаан, баайан,

Эмп кутан биэртэ.

Орджоникидзе диэн

Ол киһи этэ.

Ол киһи тыла

Өйбүттэн сүппэт.

Субу сор олох

Сотору сууллуо!

Үлэһит норуот үҥүүлээх туруо!

Быйаҥнаах дьоллоох,

Бырааттыы олох

Былаана кэлиэ.

Тоҥмуппут – ириэ,

Ааспыппыт ааһыа...

Сыылкаҕа сылдьар

Большевик Серго

Итинник итии

Эрэллээх тылы

Этэрэ миэхэ. ( “Арастаал”)

***Сахалыы таҥастаах оҕолор:***

Саха музыкатын классига, саха композитордарын оскуолатын төрүттээбит, саха музыкальнай искусствотын саҥа таһымҥа таһаарбыт – композитор Грант Григоряҥҥа саха омуга махтала муҥура суох.

***Армянскай көстүүмнээх оҕолор:***

Соҕуруу итии сир

Соловей чыычааҕа,

Эн көтөн кэлбитиҥ

Кыс хаардаах тайҕаҕа.

Ол кэлэн тарпытыҥ

Эн саха хомуһун.

Эриэккэс да этэ

Этиппит тойугуҥ.

Сахабыт хомуһа

Сахалыы саҥаарта,

Сааскылыы биһиэхэ

Сардаҥа сандаарта. ( “Грант Григорян кэриэһигэр”)

**Бары:**

Буурҕа хоппот доҕордооҕу,

Тыалтан охтуо соҕотох.

Дьонноор, доҕордуу буолуоҕуҥ

Дьоллоох – элбэх доҕордоох! (“Дьоллоох – элбэх доҕордоох”)

**(Түмүккэ илии – илииттэн тутуһан оһуохайдыыллар. Ол бириэмэҕэ кулиса кэнниттэн саҥа:**

Норуоттар доҕордоһуулара – буурҕаттан күүстээх, күннээҕэр сырдык! Уруй! Айхал! Норуоттар доҕордоһууларын тойуксута – интернационалист поэт Серафим Романович Кулачиков – Эллэйгэ! Уруй! Айхал!)

**Бары:**

Уруй! Айхал! Уруй! Уруй! Уруй!

Литературно – художественная композиция “С.Р. Кулачиков – Эллэй – поэт интернационалист” посвящается к 115 - летию велокого якутского народного поэта. В композиции раскрывается как Эллэй воспевал братство и содружество великих сыновей разных народов с якутским народом.

Литература

1. С. Р. Кулачиков – Эллэй, Талыллыбыт айымньылар, 1,2 том. Якутскай 1974с.